b'\n_START_ARTICLE_\nFrank Elmore Ross\n_START_SECTION_\n\xc5\xbdivljenje in delo\n_START_PARAGRAPH_\nRoss je leta 1901 doktoriral na Univerzi Kalifornije. Leta 1905 je postal predstojnik postaje Mednarodnega observatorija za \xc5\xa1irino v Gaithersburgu, Maryland. V letu 1915 se je kot fizik zaposlil v podjetju Eastman Kodak Company v Rochestru, New York. Leta 1924 je sprejel delovno mesto na Yerkesovem observatoriju, kjer je delal do svoje upokojitve leta 1939._NEWLINE_Njegov prvi pomembni dose\xc5\xbeek je bil izra\xc4\x8dun prve zanesljive tirnice Saturnovega naravnega satelita Fojbe leta 1905. Izra\xc4\x8dunal je tudi tirnici za Jupitrova naravna satelita Himalijo in Elaro. V podjetju Eastman Kodak je raziskoval fotografske emulzije in konstruiral \xc5\xa1irokokotne objektive za astronomsko rabo._NEWLINE_Na Yerkesovem observatoriju je nasledil Barnarda in njegovo zbirko fotografskih plo\xc5\xa1\xc4\x8d. Odlo\xc4\x8dil se je, da bo izdelal enak niz posnetkov in primerjal rezultate z utripalnim komparatorjem. Na ta na\xc4\x8din je odkril ve\xc4\x8d kot 400 spremenljivk in ve\xc4\x8d kot 1000 zvezd z velikim lastnim gibanjem. Izkazalo se je, da je veliko zvezd z velikim lastnim gibanjem dokaj blizu Zemlje. Mnoge od njih (kot na primer Ross 154) so \xc5\xa1e danes znane po njegovi katalo\xc5\xa1ki \xc5\xa1tevilki._NEWLINE_Med opozicijo Marsa leta 1926 je fotografiral planet v razli\xc4\x8dnih barvah s pomo\xc4\x8djo 60 pal\xc4\x8dnega daljnogleda na Observatoriju Mt. Wilson. Naslednje leto je v ultravijoli\xc4\x8dni svetlobi posnel Venero. Posnetki so prvi\xc4\x8d pokazali strukture v njenem obla\xc4\x8dnem pla\xc5\xa1\xc4\x8du. Ross je ugotovil, da so ti posnetki razkrili mnogo ve\xc4\x8d podrobnosti kot pa posnetki v vidni in infrarde\xc4\x8di svetlobi. Predlagal je, da je to zaradi zelo goste rumene ni\xc5\xbeje atmosfere z visokimi cirusnimi oblaki nad njimi.\n_START_SECTION_\nNagrade\n_START_PARAGRAPH_\nLeta 1928 je prejel medaljo Johna Pricea Wetherilla Franklinovega in\xc5\xa1tituta.\n_START_SECTION_\nPoimenovanje\n_START_PARAGRAPH_\nPo njem in Jamesu Clarku Rossu se imenuje udarni krater Ross na Luni, po njem pa krater Ross na Marsu.'